ברית עולם (שיר)

ברית עולם הוא פזמון שנכתב על ידי אהוד מנור והולחן על ידי מתי כספי שגם ביצע את השיר במקור.

רקע
השיר הוא שיר אהבה שכתב אהוד מנור לאשתו עפרה פוקס בעת ששהו בניו יורק, זמן קצר לאחר נישואיהם.

ראשיתו של השיר הוא במנגינה ללא מלל שהלחין מתי כספי לסרט "חגיגה בסנוקר" שיצא בשנת 1975.
בשנת 1976 הוזמן כספי להופיע ב"חגיגת הזמר" שהחליפה באותה שנה את פסטיבל הזמר והפזמון. היה זה מופע שאינו תחרותי. לצורך האירוע כספי הלחין חלק נוסף לשיר והגיש אותו לאהוד מנור שהתאים את השיר שכתב כעשור לפני כן ללחנו של כספי.
בחגיגת הזמר ביצע כל אמן שני שירים: שיר מוכר של האמן ושיר חדש. כספי ביצע את שירו אליעזר בן יהודה כשיר המוכר, ואת "ברית עולם" כשיר החדש.

השיר נכלל באלבומו השני של כספי שנקרא בשמו ויצא ב-1976, וידוע גם בשם הפעמון, על שום תמונת פעמון ביתי המופיעה על גבי עטיפת התקליט.

במצעד השבועי של רשת ג' הגיע השיר למקום השני, ובמצעד הפזמונים העברי השנתי לשנת תשל"ו (1976) הגיע השיר למקום ה-15. כמו כן, במצעד שירי אהוד מנור הגיע השיר למקום השביעי, וב״מצעד של המדינה״ שנערך בשנת 2009 (ה'תש"ע) הגיע למקום ה-33.

השיר נודע גם בביצוע של בועז שרעבי שהקליט אותו עבור אלבומו החמישי "משאלה" שיצא בשנת 1987.

אחד מספרי שיריו של כספי ובו תווים של פזמוניו נקרא בשם "ברית עולם" ויצא ב-1980. אלבום אוסף משירי אהוד מנור נקרא אף הוא בשם זה.

"ברית עולם" נחשב לאחד משירי הכניסה לחופה הפופולריים ביותר בישראל.

קישורים חיצוניים

 מילות השיר באתר שירונט
יוסי חרסונסקי, עיון ביקורת באתר יוסמיוזיק
 רבקה מיכאלי, ברית עולם באתר רדיו ללא הפסקה, 27 בינואר 2017

הערות שוליים

שירים בעברית
שירי 1976
שירים שנכתבו על ידי אהוד מנור
שירים שהולחנו על ידי מתי כספי